Chevrolet Traverse

Το Chevrolet Traverse είναι μεγάλων διαστάσεων crossover SUV αυτοκίνητο, που παράγεται από την αμερικανική αυτοκινητοβιομηχανία Chevrolet, από το 2008. Η πρώτη γενιά του μοντέλου αντικατέστησε το SUV Chevrolet TrailBlazer (που είχε αντικαταστήσει το Chevrolet Blazer) και το minivan Chevrolet Uplander ταυτόχρονα. Η δεύτερη γενιά του Traverse κυκλοφόρησε για πρώτη φορά τον Ιούλιο του 2017, ως μοντέλο της σεζόν του 2018.

Με την αναβίωση του ονόματος Chevrolet Blazer, που πρωτοπαρουσιάστηκε στις ΗΠΑ τον Ιανουάριο του 2019 για την ίδια σεζόν, το Traverse ταξινομήθηκε επίσημα σε ανώτερη κατηγορία μεγέθους από το Blazer, στα πλαίσια των σχεδίων της Chevrolet να επεκτείνει περαιτέρω την παλέτα των SUV της.

Πρώτη γενιά 

Το μοντέλο παρουσιάστηκε στο Σαλόνι Αυτοκινήτου του Σικάγο τον Φεβρουάριο του 2008 και κυκλοφόρησε τον Οκτώβριο του ίδιου έτους, ως μοντέλο της σεζόν (model year) του 2009. Σημειωτέον ότι μετακινήθηκε σε ελαφρώς ανώτερη κατηγορία από τον προκάτοχο Chevrolet TrailBlazer, έχοντας εμφανώς αυξημένο μήκος, φτάνοντας στα 5,21 μέτρα, καθώς και αποκλειστικά 7-θέσιο ή 8-θέσιο σαλόνι. Κατασκευάστηκε με βάση την πλατφόρμα Lambda του ομίλου της General Motors, με αποτέλεσμα να μοιράζεται το ίδιο τεχνολογικό υπόβαθρο με τα crossover Buick Enclave, GMC Acadia και Saturn Outlook.

Αισθητική 

Το όνομα Traverse είχε αρχικά χρησιμοποιηθεί για ένα πρωτότυπο μοντέλο (concept car) που είχε παρουσιάσει η Chevrolet τον Ιανουάριο του 2003, στο Διεθνές Σαλόνι Αυτοκινήτου στο Ντιτρόιτ, αλλά δεν έφτασε στην παραγωγή. Ο λόγος ήταν ότι τελικώς επελέγη το Chevrolet Equinox για τον αντίστοιχο ρόλο και το μοντέλο αυτό κυκλοφόρησε μέσα στο 2004, ενώ σήμερα βρίσκεται στην τρίτη γενιά του.

Το ντιζάιν του τελικού Chevrolet Traverse παραγωγής προήλθε από ένα άλλο πρωτότυπο μοντέλο, το Chevrolet Sequel του 2005 και μάλιστα διατήρησε την χαρακτηριστική μπροστινή γρίλια σαν λοχιόσημο. Μια παρόμοια σχεδιαστική ιδέα υιοθετήθηκε και στο σεντάν Chevrolet Malibu του 2008. Γενικότερα επίσης, το Traverse πρώτης γενιάς έφερε μία εντελώς διαφορετική αισθητική από τα άλλα crossover της πλατφόρμας Lambda, με μοναδική εξαίρεση τις πανομοιότυπες πόρτες.

Το 2012, το αρχικό Traverse υπέστη μια αισθητική ανανέωση, που αποκαλύφθηκε στο Σαλόνι Αυτοκινήτου της Νέας Υόρκης τον Απρίλιο του 2012. Η εμφανέστερη διαφορά ήταν η νέα γρίλια, ενώ αντιθέτως το τεχνολογικό του υπόβαθρο παρέμεινε σχεδόν αμετάβλητο.

Κινητήρας 

Όπως και όλα τα άλλα μοντέλα της πλατφόρμας Lambda, το Chevrolet Traverse πρώτης γενιάς εξοπλίζεται με τον βενζινοκινητήρα LLT, κυβισμού 3.564 cm³ V6, που φέρει σύστημα μεταβλητού χρονισμού βαλβίδων (variable valve timing / VVT) και ηλεκτρονικό ψεκασμό καυσίμου (injection).

Η ισχύς του αρχικού Traverse ανέρχεται στους 281 hp στις 6.300 στροφές το λεπτό στις εκδόσεις LS και LT, ενώ στην κορυφαία έκδοση LTZ φτάνει τους 288 hp στις 6.300 στροφές το λεπτό, λόγω της διπλής εξάτμισης των μοντέλων LTZ. Όλες οι εκδόσεις συνδυάζονται με το 6-τάχυτο αυτόματο κιβώτιο 6T75. Το μοντέλο μπορούσε να παραγγελθεί με κίνηση στους μπροστινούς τροχούς ή με 4-κίνηση.

Ενεργητική και παθητική ασφάλεια 

Ήδη από την σχεδίαση του αρχικού Chevrolet Traverse δόθηκε εξαιρετικά μεγάλη έμφαση στην ασφάλεια. Από την εμπορική εισαγωγή του και επί όλα τα έτη παραγωγής του, όλα τα Traverse πρώτης γενιάς έφεραν στάνταρ τα εξής στοιχεία ενεργητικής και παθητικής ασφάλειας:

 Σύστημα Αντιμπλοκαρίσματος Τροχών (ABS).
 Σύστημα Ελέγχου Πρόσφυσης (traction control system), ικανό να ανιχνεύει τυχόν ολίσθηση σε κάθε τροχό ξεχωριστά και να τον / τους φρενάρει ή / και να μειώνει την ροπή του κινητήρα μέχρι να αποκατασταθεί η πρόσφυση.
 Υποβοήθηση Φρεναρίσματος (Brake Assist). Το σύστημα ανιχνεύει την κίνηση της πέδησης έκτακτης ανάγκης και αμέσως προσφέρει την μέγιστη δύναμη πέδησης για τη συντομότερη δυνατή απόσταση ακινητοποίησης.
 Ηλεκτρονικό Κατανεμητή Πίεσης Φρεναρίσματος (EBD).
 Σύστημα Ελέγχου Ευστάθειας (ESP), ιδιαίτερα χρήσιμο σε κρίσιμες συνθήκες οδήγησης, όπως στις στροφές και σε οδοστρώματα με μειωμένη πρόσφυση (βροχή, χιόνι, πάγος ή χαλίκι).
 Electronic Roll Stability Control (Ηλεκτρονικός Έλεγχος Ευστάθειας ενάντια σε ανατροπή). Πρόκειται για μία πρόσθετη λειτουργία του ESP, που χρησιμοποιεί τα δεδομένα από το σύστημα αυτό, με επιπλέον σκοπό να προλάβει και τον κίνδυνο της ανατροπής. Σε τυχόν επικίνδυνη κατάσταση, μειώνει την ροπή του κινητήρα και φρενάρει τον κατάλληλο τροχό, για την σταθεροποίηση του οχήματος.
 Ενισχύσεις στις πλευρικές κολώνες του αυτοκινήτου και ιδίως στα άνω τμήματα, προκειμένου σε τυχόν ανατροπή να αποτραπεί το ενδεχόμενο της κατάρρευσης της οροφής.
 10 αερόσακους: 2 μπροστινούς, 2 πλευρικούς στα μπροστινά καθίσματα και πλευρικούς αερόσακους τύπου κουρτίνας, που μάλιστα προστατεύουν τους επιβάτες και των 3 σειρών καθισμάτων, καθώς το Traverse έχει αποκλειστικά 7-θέσιο ή 8-θέσιο σαλόνι. Οι πλευρικοί αερόσακοι τύπου κουρτίνας έχουν σχεδιαστεί να ανοίγουν ακόμα και στο ενδεχόμενο της ανατροπής.
 Κεντρικό κλωβό ασφαλείας, σε συνδυασμό με ζώνες ελεγχόμενης παραμόρφωσης εμπρός και πίσω, ικανές να απορροφήσουν μεγάλο μέρος της ενέργειας πρόσκρουσης.
 Σύστημα ελέγχου πίεσης ελαστικών (tire pressure monitoring system).
 Από την σεζόν του 2014, προστέθηκαν στον εξοπλισμό του Lane Departure Warning System (Σύστημα Προειδοποίησης Αλλαγής Λωρίδας) και Forward Collision Alert (Σύστημα Προειδοποίησης για ενδεχόμενη πρόσκρουση με το μπροστινό όχημα).

Το Αμερικανικό Ινστιτούτο για Ασφάλεια Αυτοκινητοδρόμων (Insurance Institute for Highway Safety / IIHS) έχει απονείμει στο Chevrolet Traverse πρώτης γενιάς το βραβείο Top Safety Pick, καθώς απέσπασε την μέγιστη δυνατή διάκριση «good» στην πλαγιομετωπική, πλευρική και οπίσθια πρόσκρουση, όπως και στη δοκιμή αντοχής της οροφής σε τυχόν ανατροπή, ενώ διαθέτει και στάνταρ Σύστημα Ελέγχου Ευστάθειας (ESP).

1 Συντελεστής αντοχής οροφής: 4,00

Δεύτερη γενιά 

Η δεύτερη γενιά του Chevrolet Traverse παρουσιάστηκε επίσημα στις 9 Ιανουαρίου 2017 στο Σαλόνι Αυτοκινήτου του Ντιτρόιτ. Η παραγωγή του ξεκίνησε τον Ιούλιο του 2017 και κυκλοφόρησε στην αγορά των ΗΠΑ μέσα στον ίδιο μήνα, ως μοντέλο της σεζόν (model year) του 2018.

Επίπεδα εξοπλισμού 
 L
 LS
 LT Cloth
 LT Leather
 Premier
 High Country

και οι ειδικές εκδόσεις:

 RS
 Redline Edition

Ανανέωση του 2021 
Ο μητρικός όμιλος της General Motors σχεδίαζε να προβεί σε ένα έντονο λίφτινγκ του μοντέλου μέσα στο έτος 2020, με σκοπό να κυκλοφορήσει στα τέλη του ίδιου έτους. Τελικώς όμως, η ανανέωση αυτή αναβλήθηκε για τα τέλη του 2021 (σεζόν του 2022), λόγω των συνεπειών της πανδημίας του κορονοϊού COVID-19.

Η βελτιωμένη αυτή εκδοχή διατήρησε τον κινητήρα βενζίνης LFY 3.649 cm³ V6, ισχύος 318 hp στις 6.800 στροφές το λεπτό και ροπής 360 N·m στις 2.800 στροφές το λεπτό, με επιτάχυνση 0–100 km/h σε 7,6 δευτερόλεπτα και τελική ταχύτητα 210 km/h, καθώς και το 9-τάχυτο αυτόματο κιβώτιο 9T65 της δεύτερης γενιάς. Αντιθέτως, ο βραχύβιος κινητήρας 1.998 cm³ GM Ecotec LTG turbo 4-κύλινδρος σε σειρά (I4), ισχύος 258 hp στις 5.500 στροφές το λεπτό και ροπής 400 N·m στις 3.000 στροφές το λεπτό, είχε καταργηθεί από τον Απρίλιο του 2019.

Πωλήσεις στις ΗΠΑ 

Οι χρονολογίες δίνονται σε ημερολογιακά έτη και όχι σε σεζόν (model years).

Αναφορές

Εξωτερικοί σύνδεσμοι 

 Η επίσημη Αμερικανική ιστοσελίδα του Chevrolet Traverse
 2009-2012 Chevrolet Traverse review by www.consumerguide.com
 Chevy Traverse wins SEAMO 2009 Family Car of the Year Award

Αμερικανικά αυτοκίνητα
Αυτοκίνητα SUV
Traverse